Éxodo 14
Israelitanacajj Mar Rojo sat kotwa pascatapjje
1Tatitusti aqham sasaw Moisesarojj parläna:
2“Israelitanacarojja aqham sasa yatiyam; cutt'asinjja Pi-hahirot sat cheka nayrakataru puripjjpan, ucasti Migdol sat chekampi, kotampi uca taypinquiwa Baal-zefón sat cheka uñcatasina. Uca uñcatas chekanjja kota jac'aru carpanacap carpt'asisa utjantapjjpan. 3Ucampis faraonajj aqham saniwa: ‘Israelitanacajj janiw cawcsarus sarapcaspati, wasaranjj chhakhataw sarnakasipqui’ sasa. 4Ucampis nayajja, faraonarojj chuymapwa kalarayäjja khoruchasiñapataqui, ucatsti arctanipjjätamwa; ucat ch'amajjwa uñacht'ayäjja juparu, uqhamarac take ejercitoparusa. Uqhamatwa egipcionacajj yatipjjani nayajj Tatitütajja.”
Ucatsti israelitanacajj uqhamawa lurapjjäna. 5Faraonarusti yatiyapjjänwa israelitanacan sarjjapjjatapjja. Ucatsti faraonampi, yanapirinacapampejj israelitanacat parlaquipasinjja sapjjaraquïnwa: “¿Cunsa lurtan israelitanacar sarjjer antutasinjja, uqhamat jan jiwasar sirviñapataquejja?” sasa.
6Ucampis faraonajj carropa waquicht'apjjañapataquiw ordenäna, ucatsti ejercitopampiw arctapjjäna. 7Egiptonquir carronacatsti sojjta pataca suma carronacwa ajlliwayapjje, ucatwa sapa mayni capitanajj mä carrota sarapjjäna. 8Tatitusti Egiptonquir rey faraonarojj chuymapwa kalarayäna, uqhamata israelitanacar arctañapataqui. Ucampis israelitanacajj mistuwayapjjänwa wali ch'amani.
9Egipcionacasti mistsuwayapjjänwa take soldadonacapampi, carronacampi, caballonacampi uqhama israelitanacaru arctasina. Ucampis jicjjatapjjänwa kota thiyancasquiriru, Baal-zefón sat lugar uñcatasi Pi-hahirot sat lugar jac'ancasquiriru. 10Ucampis israelitanacajja, faraonampi egipcionacampi jutir uñjasinjja wali ajjsarayasipjjäna, ucatsti Tatituruw arnakasipjjäna. 11Moisesarojj sapjjänwa:
—¿Janiti Egiptonjja sepulcronacajj utjcäna, aqhama nanacaru apsunisa aca wasaran jiwarayañamataquejja? ¿Cunatsa uqham lurta, nanacar Egiptot apsunisajja? 12Nanacasti Egiptonjja khanacwa sapjjsmajja: ‘Jaytapjjeta egipcionacaru sirvisquiri’ sasa. ¡Walïsapänwa jupanacaru sirviscaña, aca wasaran jiwarañat sipansa!
13Ucampis Moisesajj jupanacarojj sänwa:
—Jan ajjsarapjjamti, mayjancapjjaquim. Jichhawa uñjapjjäta Tatitojj cuntejj lurcani jichhüru jumanacaru khespiyañataqui ucjja. Ucampis jichhüru egipcionacar uñjapcta uqhamjja janiw mayampsa uñjcjjapjjätati. 14Jumanacasti jan llaquisipjjamti, Tatituwa jumanac lantejj nuwasiscani —sasa.
15Ucatsti Tatitojj Moisesarojj sänwa:
—¿Cunatsa nayaru arnakasinipjjesta? ¡Yatiyam israelitanacaru nayrakatar sarantapjjañapataqui! 16Ucampis jumajja amparamaru jach'a thujruma ayjjarusinjja kotjjaru loktam, ucatsti uca kotjja payaruw jaljtayäta, ucanjam israelitanacajj maqhatapjjañapataqui waña orakenjama. 17Ucampis nayajja, egipcionacarojja chuymapwa kalarayäjja colerasisa jumanacaru arctanipjjañapataqui, ucatsti nayajj ch'amajjwa uñacht'ayäjja faraonaru, soldadonacaparu, carronacaparu, uqhamarac caballonacaparusa. 18Cunapachatejj ch'amajja uñacht'aycäjja faraonaru carronacapjjaru, caballonacapjjaru ucqhawa egipcionacajja yatipjjani nayajj Tatitötajja —sasa.
19Ucampis Diosan angelapampi, kenayampejja israelitanacan nayrakatapa sarcäna ucasti jupanacan khepäjjaparuw jutjjäna. 20Ucampis uca kenayajj sayt'änwa egipcio soldadonacampi, israelitanacampi taypiru. Ucaw egipcionacataquejj wali ch'amaca tucuyänjja, ucampis israelitanacarojj khant'araquïnwa. Ucatjja uca arumajja egipcionacajj janiw israelitanacarojj jicjjatañ puedipcänti.
21Moisesasti amparapwa kotjjaru loktäna, ucatsti Tatitojj inti jalsu toketa arum pakara wali thayt'ayanisasti kotjja payaruw jaljtayäna. Ucampis kotajja payaru jaljtasinjja waña orakeruw tucüna. 22Ucatwa israelitanacajja kotjja maqhatapjjäna waña orakenjama. Ucampis uma jaljtatasti pä perkjamänwa mayajja cupi tokena, mayasti ch'eka tokena uqhama.
23Ucampis faraonajj carronacapampi, caballjjata soldadonacapampejja israelitanacarojj arctapjjänwa chica kotcama mantasa. 24Khepärmanthi willjtasti Tatitojj egipcionacajj cawqhancapcäntejj ucqharojj uñch'uquiscänwa nina taypita, uqhamarac kenayata, ucatsti egipcionacarojj jupanacpura jan walt'ayasiñaruw puriyäna. 25Uqhamarac carronacapan ruedanacapsa k'ewiraraquïnwa, ucatsti wali c'achaquiw sarapjjäna. Uqham uñjasinsti egipcionacajj sapjjänwa:
—Jaltjjañäni, israelitanacatjja, Tatituw jupanac lantejja jiwas contra nuwasini —sasa.
26Tatitusti Moisesarojj sänwa:
—Amparama kotjjaru loktam, ucat umajja chhakhayañapataqui egipcionacaru, carronacaparu, uqhamarac caballonacaparusa —sasa.
27Ucat Moisesasti amparapwa kotjjaru loktäna, ucatsti khepärmanthi willjta horasasti umajja cunjämäcäntejj uqhamaruw tucjjäna. Ucatsti egipcionacajj jaltañwa munapjjäna ucampis umajja jupanacarojj chhaktayänwa. Uqhamwa Tatitojj egipcionacarojj kotan umampi tucjäna. 28Umasti cunjämäcäntejj uqhamar tucusinsti chhakhayänwa israelitanacar arctapcäna uca faraonan take ejercitoparu, carronacaparu, uqhamarac caballonacaparusa. Janiwa mayni soldadosa jacquir jilt'cänti, takeniw jiwarapjjäna. 29Ucampis israelitanacajja kotjja maqhatapjjänwa waña orakenjama pä suma perka taypi, mayajja cupi tokena, mayasti ch'eka tokena uqhama.
30Uca urusti Tatitojj uqhamwa israelitanacarojj khespiyäna egipcionacan ch'amapatjja. Ucatsti israelitanacajj kota thiyanjja uñjapjjänwa egipcio jake jiwaratanaca. 31Ucampis israelitanacajja, Tatitojj jach'a ch'amapampi egipcionacar tucjir uñjasinsti wali Tatiturojj ajjsartapjjäna. Ucat Tatiturojj iyawsasaraquiw confiasipjjäna, uqhamarac Moisés sirviriparusa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn